**Ajánlattevői kérdések – Ajánlatkérői válaszok**

(V-329**/**17. Komplex közúti mérőhely létesítése a Kőér utcai metró járműtelepen)

**1. kérdés:**

„A műszaki diszpozícióban előírtak szerint a mérési hely kiszolgáló helységéhez ivóvízvételi lehetőséget kell biztosítani, és az elektromos hálózat kiépítését is el kell végezni. Az ivóvíz hálózatához viszont szennyvízelvezető hálózat is szükséges.

Kérjük az Ajánlatkérőt, hogy a szükséges ivóvíz-, csatorna- és elektromos hálózat rácsatlakozási pontjait, pontos nyomvonalát (mélység, hossz) jelölje ki, továbbá a nyomvonalon található valamennyi közműről is közműtérképet biztosítson az ajánlat adáshoz!”

**1. válasz:**

A mérőhely kiszolgáló helyiségének szolgáltatásai között – a pályázati kiírástól eltérően - nem tartunk igényt a folyóvíz biztosításának (kézmosás) lehetőségére, ennek megfelelően, ilyen jelleggel a csatornahálózatra való rácsatlakozás okafogyottá válik.

*Megmaradhat a bekötési igény a mérleg betonteknőjében összegyűlő csapadék elvezetése vonatkozásában, amennyiben – a pályázati kiírástól eltérően - a süllyesztett változatú telepítés mellett döntenénk. Ez idáig az igényünket a kiemelt nyompályás mérleg iránt fenntartjuk (lásd 3. pont).*

A járműtelepi víz- és csatorna közműhálózati fenntartási tevékenységet végző szolgálatnál rendelkezésre álló rajzok és a helyszíni bejárás alapján az alábbiak állapíthatók meg:

* a tűzivíz vezeték - a közlekedési útnak a javasolt mérési hely irányába eső oldalán, az úttest és a kijelölt terület között - a PFT épület kültéri rámpás közlekedőjétől a tűzcsapok vonaláig mérve 10 m távolságra fut;
* az ivóvíz vezeték a rajzokon ugyanott van jelölve, feltételezhető, hogy egy árokban, egymással párhuzamosan fut mindkét vezeték;
* a csatorna az úttest nyomvonalában van vezetve a PFT épület kültéri rámpás közlekedőjétől a csatorna aknafedelek középpontjáig mérve 2,2 m távolságra;
* az össztömegmérleg tervezett telepítési helyén az illetékes szolgálatnak más közműről nincs tudomása.

A járműtelepi villamos közműhálózati fenntartási tevékenységet végző szolgálatnál rendelkezésre álló rajzok és a helyszíni bejárás alapján az alábbiak állapíthatók meg:

* a kandellábereket védő betonkeret a PFT épület kültéri rámpás közlekedőjétől a keret pereméig mérve 7,8 m távolságra van. A keret mérete 1,6x1,8 m, hosszabb oldalával a közlekedési út mentén. Feltételezhetően a földkábel az 1,6 m széles sávon belül van vezetve;
* a hídmérleg áramellátását biztosító vezeték hossza – annak nyomvonalától függően - 50-70 m, függetlenül az igénytől (1x230V vagy 3x400V). Kérdés a teljesítmény szükséglet, a kiosztásra kerülő áramerősség;
* az össztömegmérleg tervezett telepítési helyén az illetékes szolgálatnak más közműről nincs tudomása. Kérjük, hogy az átadott rajz alapján balról jobbra haladva a mérleg lehetséges helyét szelvényhez kötötten (pld.: 10-25m) behatárolni szíveskedjenek annak érdekében, hogy feltáró ellenőrzést végezzünk.

**2. kérdés:**

„A műszaki diszpozícióban nem volt költségvetési tételkiírás, és teljeskörű műszaki tartalom meghatározás. Ajánlatadó tehet javaslatot mennyiségeket, és műszaki tartalmat is részletező költségvetési táblázatra?”

**2. válasz:**

A helyszíni szemle, a készített fényképek és feljegyzései alapján, kérjük tegyen tételsoros javaslatot a megadott paraméterekkel rendelkező, össztömegmérleg komplex tartalmú kivitelezésére és reális piaci árfekvésű tételsoros árajánlatára úgy a kiemelt, mint a süllyesztett változatú telepítésre.

Az alapösszetevőket képező tételek mellett, kérjük jelezni szíveskedjen a csak az egyik és csak a másik változatra jellemző, illetve az opcionálisan ajánlatba hozott tételeket.

**3. kérdés:**

„A mérési hely telepítésére javasolt terület mérete nem teszi lehetővé, hogy terepszint fölötti, kiemelt össztömegmérleg kerüljön telepítésre, ehelyett süllyesztett aknába épített hídmérleg telepítését javasoljuk. Kérjük Ajánlatkérő állásfoglalását!”

**3. válasz:**

A rendelkezésre álló terület szélessége – az átadott ábrán is látható – több, mint 7 m, hossza ca. 45 m. Véleményünk szerint a kiemelt változatú telepítéssel nem lenne igény a csatornahálózatra csatlakozásra.

**4. kérdés:**

„Ajánlattevői javaslat és kérés: 1. Ajánlatkérő válaszait megküldte Ajánlattevő részére. A 2. kérdésre adott válaszban Ajánlatkérő tájékoztatta Ajánlattevőt, hogy javaslatot tegyen mind a süllyesztett aknás, mind a kiemelt nyomvonalú össztömegmérleg kiépítés költségvetési tételsoros ajánlatra. Ajánlattevő az 1. sz. Mellékletben a kiemelt nyomvonalú (minta alaprajz 3. sz. Melléklet), a 2. sz. Mellékletben pedig a süllyesztett aknás változatra (minta alaprajz 4. sz. Mellékelt) ad javaslatot. Kérjük Ajánlatkérő állásfoglalását a javasolt tételsoros költségvetésekre vonatkozóan, azokat szükség esetén módosítsa, a mennyiségeket ellenőrizze, vagy további olyan tételsorokkal egészítse ki, melyek elengedhetetlenek a kivitelezés szempontjából! 2. Kérjük a Tisztelt Ajánlatkérőt, hogy a beadási határidőt minimum 1 héttel meghosszabbítani szíveskedjen, mert a pontos műszaki tartalom (1. vagy 2. változat) ismeretében tudjuk a Tervezővel a tenderezési eljáráshoz szükséges terveket elkészíttetni, és az elkészült tervek alapján a pontos költségeket meghatározni!”

**4. válasz:**

1. Pontosítás érdekében Ajánlatkérő felhívja a figyelmet, hogy a feltáró ásás Ajánlattevő feladata. A további, tételsoros költségvetésre vonatkozó kérdések tekintetében Ajánlatkérő kéri, hogy mindazt a feladatot, költséget, amelyre a munka elvégzéséhez szükség van, árazza be Ajánlattevő. Ajánlatkérő lehetőséget biztosít, hogy Ajánlattételt követően Műszaki kérdésekben esetlegesen tárgyalásra kerüljön sor.

2. Ajánlatkérő elfogadja azt a javaslatot, hogy az Ajánlattételi határidő módosításra kerüljön, ezért az új Ajánlattételi határidő: 2017.10.04. 10:00 óra.